Muutettu ehdotus: neuvoston päätös makrotaloudellisen lisärahoitusavun myöntämistä entiselle Jugoslavian tasavallalle Makedonialle koskevan neuvoston päätöksen 1999/733/EY muuttamisesta (komission EY:N perustamissopimuksen 250 (2) artiklan nojalla ESITTÄMÄ) /* KOM/2001/0613 lopull. - CNS 2001/0213 */



Virallinen lehti nro 025 E , 29/01/2002 s. 0471 - 0471



Muutettu ehdotus: NEUVOSTON PÄÄTÖS makrotaloudellisen lisärahoitusavun myöntämistä entiselle Jugoslavian tasavallalle Makedonialle koskevan neuvoston päätöksen 1999/733/EY muuttamisesta (KOMISSION EY:N PERUSTAMISSOPIMUKSEN 250 (2) ARTIKLAN NOJALLA ESITTÄMÄ) PERUSTELUT Euroopan unionin neuvosto päätti 8 päivänä marraskuuta 1999 myöntää entiselle Jugoslavian tasavallalle Makedonialle makrotaloudellista lisärahoitusapua enintään 80 miljoonaa euroa, joka koostuu enintään 50 miljoonan euron lainaosuudesta ja enintään 30 miljoonan euron avustusosuudesta (neuvoston päätös 1999/733/EY). Rahoitusavun täytäntöönpano viivästyi, koska viranomaisilla ja Kansainvälisellä valuuttarahastolla oli vaikeuksia päästä sopimukseen uudesta valmiusluottojärjestelystä. Järjestely hyväksyttiin viimein marraskuussa 2000. Ensimmäinen 30 miljoonan euron erä maksettiin vuoden 2000 lopussa. Koska yhteisön makrotaloudellisen avun täytäntöönpano viivästyi, komissio päätti 19 päivänä syyskuuta 2001 (KOM(2001)519 lopullinen) ehdottaa parlamentille ja neuvostolle neuvoston päätöksen 1999/733/EY muuttamista siten, että täytäntöönpanoaikaa jatketaan vuoden 2002 loppuun. Avun kokonaismäärä pysyi muuttumattomana. Parlamentti on hyväksynyt pyynnön käsitellä asia kiireellisenä ja sen on määrä antaa asiasta lausunto 23 päivänä lokakuuta. Entisen Jugoslavian tasavallan Makedonian viranomaiset ovat siitä lähtien neuvotelleet Kansainvälisen valuuttarahaston kanssa uusista makrotaloudellisista puitteista. Kansainvälisen valuuttarahaston neuvotteluissa esittämien alustavien arvioiden mukaan on ilmaantunut uusia rahoitustarpeita, ja ulkoisen rahoituksen tarve olisi niiden mukaan noin 76 miljoonaa dollaria vuonna 2001 ja lähes 100 miljoonaa dollaria vuonna 2002. Varat, joita on vielä maksamatta 80 miljoonan euron rahoitusapupaketin puitteissa, eivät riitä tarvittavan yhteisön tuen antamiseksi maalle. Kun maan tärkeimmät poliittiset puolueet olivat allekirjoittaneet puitesopimuksen 13 päivänä elokuuta, Euroopan komissio ilmaisi olevansa halukas antamaan lisäapua 30 miljoonaa euroa tukeakseen rauhanprosessia sillä edellytyksellä, että puitesopimus pannaan riittävällä tavalla täytäntöön, esimerkiksi tekemällä tiettyjä muutoksia perustuslakiin ja paikallishallintolakiin. Tästä määrästä 12 miljoonaa euroa annetaan CARDS-avustusohjelman puitteissa ja loput 18 miljoonaa euroa voidaan antaa avustuksina osana makrotaloudellista lisärahoitusapua. Talous- ja rahoituskomitean kuuleminen saatettiin päätökseen 16 päivänä lokakuuta, ja komitea antoi asiasta suotuisan lausunnon. Näin ollen komission ehdotukseen (KOM(2001)519 lopullinen) on tehty kaksi muutosta perustamissopimuksen 250 artiklan 2 kohdan perusteella. 1) Rahoitusavun ehdotetun avustusosuuden kokonaismäärä on korotettu 30 miljoonasta eurosta 48 miljoonaan euroon. 2) Koska rahoitusapu on toteutettava erissä, jotka suoritetaan tiettyjen ehtojen täytyttyä, avun ehdotettua päättymispäivää jatketaan vuoden 2003 loppuun. Neuvostoa pyydetään hyväksymään edellä mainittu komission ehdotus sellaisena kuin se on tässä muutetussa muodossa. 2001/0213 (CNS) Muutettu ehdotus: NEUVOSTON PÄÄTÖS makrotaloudellisen lisärahoitusavun myöntämistä entiselle Jugoslavian tasavallalle Makedonialle koskevan neuvoston päätöksen 1999/733/EY muuttamisesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 308 artiklan, ottaa huomioon komission ehdotuksen [1], [1] EYVL C [...], [...], s. [...]. ottaa huomioon Euroopan parlamentin lausunnon [2], [2] EYVL C [...], [...], s. [...]. sekä katsoo seuraavaa: (1) Neuvoston päätöksellä 1999/733/EY [3] myönnettiin entiselle Jugoslavian tasavallalle Makedonialle makrotaloudellista lisärahoitusapua, joka koostuu enintään 50 miljoonan euron suuruisesta lainasta ja enintään 30 miljoonan euron suuruisesta avustuksesta. [3] EYVL L 294, 16.11.1999, s. 31-32. (2) Rahoitusavun toteuttaminen on viivästynyt, koska entisellä Jugoslavian tasavallalla Makedonialla ja Kansainvälisellä valuuttarahastolla on ollut vaikeuksia päästä sopimukseen uudesta valmiusluottojärjestelystä. (3) Entinen Jugoslavian tasavalta Makedonia on sitoutunut jatkamaan talouden vakauttamista ja uudistamista ja tarvitsee edelleen ulkoista rahoitustukea sen lisäksi, mitä kansainväliset rahoituslaitokset voivat sille antaa. (4) Voimassa olevan neuvoston päätöksen 1999/733/EY nojalla avustusvaroja ei voida myöntää vuoden 2000 jälkeen. (5) Ennen ehdotuksensa esittämistä komissio on kuullut talous- ja rahoituskomiteaa, ON PÄÄTTÄNYT SEURAAVAA: Ainoa artikla Päätöstä 1999/733/EY muutetaan seuraavasti: 1. Korvataan 1 artiklan 3 kohta seuraavalla virkkeellä: "Tämän avun avustusosuus on enintään 48 miljoonaa euroa." 2. Lisätään uusi 6 artikla: "Tämän päätöksen voimassaolo lakkaa 31 päivänä joulukuuta 2003." Tehty Brysselissä [...] päivänä [...]kuuta [...]. Neuvoston puolesta Puheenjohtaja RAHOITUSSELVITYS 1. Toimenpiteen nimi Makrotaloudellisen lisärahoitusavun myöntäminen entiselle Jugoslavian tasavallalle Makedonialle. 2. Budjettikohta Rahoitusavun avustusosuus Budjettikohta B7-548: Makrotaloudellinen rahoitusapu Länsi-Balkanin maille. Rahoitusavun lainaosuus B0-211 Euroopan yhteisön takuu yhteisön sopimille lainaohjelmille rahoitusavun myöntämiseksi Keski- ja Itä-Euroopan kolmansille maille. 3. Oikeusperusta Perustamissopimuksen 308 artikla. 4. Toimenpiteen kuvaus ja perustelu a) Toimenpiteen kuvaus Enintään 50 miljoonan euron suuruinen yhteisön laina (joka rahoitetaan yhteisön varainhankinnalla kansainvälisiltä pääomamarkkinoilta) ja enintään 48 miljoonan euron suuruinen yhteisön avustus (joka rahoitetaan yleisestä talousarviosta) entiselle Jugoslavian tasavallalle Makedonialle viranomaisten uudistuspyrkimysten tukemiseksi ja Kosovon konfliktin aiheuttamien talouden häiriöiden seurausten helpottamiseksi. Ensimmäinen erä, johon kuului 20 miljoonan euron avustus ja 10 miljoonan euron laina, maksettiin jo joulukuussa 2000. b) Toimenpiteen perustelu Entisen Jugoslavian tasavallan Makedonian ulkoisen rahoitusaseman kestävyys riippuu julkisista lähteistä saatavasta ulkopuolisesta rahoitusavusta. 5. Menoluokitus Avustusosuus: ei-pakolliset menot, jaksotettu. Lainaosuus: pakollinen. 6. Menolaji Suorat avustukset (tuen osuus 100 prosenttia), jotka suoritetaan vähintään kahdessa peräkkäisessä erässä. Talousarviotakuun mahdollinen käyttöönotto yhteisön ottamalle lainalle, jolla entisen Jugoslavian tasavallan Makedonian laina rahoitetaan. 7. Rahoitusvaikutukset a) Laskentamenetelmä Tarpeelliseksi katsotun avun määrän arviointi perustuu arvioihin entisen Jugoslavian tasavallan Makedonian jäljellä olevista ulkoisista rahoitustarpeista. Avun lainaosuuden osalta ehdotetaan pro memoria -menettelyn käyttämistä, koska tämän talousarviokohdan todellisen tarpeen määrää ja ajoitusta ei voida laskea etukäteen ja koska on odotettavissa, että tätä talousarviotakuuta ei vaadita maksettavaksi. b) Toimenpiteen vaikutus interventioluottoihin Talousarvioon varataan tuen avustusosuutta vastaava summa, joka on nostettavissa vain, jos entisen Jugoslavian tasavallan Makedonian viranomaisten kanssa sovitut ehdot täyttyvät. Rahoitusavun lainaosuuden talousarviotakuuta vastaava erä otetaan käyttöön ainoastaan, jos takuun maksua todella vaaditaan. c) Interventiomenojen rahoitus (i) Avustukset - Menot rahoitetaan budjettikohdasta B7-548. Määrärahoille ehdotetaan seuraavaa aikataulua (miljoonaa euroa): >TAULUKON PAIKKA> (ii) Mikäli budjettitakuuta vaaditaan maksettavaksi: - Turvautuminen takuurahastoon, joka perustettiin 31 päivänä lokakuuta 1994 annetulla neuvoston asetuksella (EY, Euratom) N:o 2728. - Mikäli takuurahastossa ei ole riittävästi varoja, lisämaksut suoritetaan siirtämällä talousarviosta: - takuuvarauksessa jäljellä olevia varoja - talousarvioon myöhään tulleita maksuja, joiden osalta budjettitakuu on aktivoitu (varainhoitoasetuksen 27 artiklan 3 kohdan nojalla) - käytettävissä oleva marginaali rahoitusnäkymien neljännen otsakkeen enimmäismäärän tai siihen sisältyvän siirtomäärärahan puitteissa. - Täyttääkseen velvoitteensa komissio voi väliaikaisesti varmistaa velanhoidon omasta kassastaan saatavilla varoilla. Siinä tapauksessa sovelletaan 29 päivänä toukokuuta 1989 annetun neuvoston asetuksen (ETY, EURATOM) N:o 1552/89 12 artiklaa. 8. Petostentorjuntatoimet Varat maksetaan suoraan tuensaajamaan keskuspankille vasta kun komissio on talous- ja rahoituskomiteaa kuultuaan ja oltuaan yhteydessä Kansainväliseen valuuttarahastoon ja Maailmanpankkiin varmistanut, että entisessä Jugoslavian tasavallassa Makedoniassa toteutettu talouspolitiikka on tyydyttävää ja että avun myöntämiseen liittyvät ehdot täyttyvät. 9. Kustannusvaikuttavuusanalyysi a) Toimenpiteen perusteet ja erityistavoitteet Tukemalla entisen Jugoslavian tasavallan Makedonian taloudellisia uudistuspyrkimyksiä ja täydentämällä rahoitusta, jota kansainvälinen yhteisö myöntää Kansainvälisen valuuttarahaston valvoman tulevan ohjelman yhteydessä, tällä avulla lievennetään maan ulkoisen rahoituksen rajoitteita, parannetaan maan talouden kasvumahdollisuuksia ja autetaan sitä selviytymään alueella puhjenneiden konfliktien taloudellisista ja sosiaalisista seurauksista. b) Seuranta ja arviointi Apu on luonteeltaan makrotaloudellista, ja sen valvonta ja arviointi tapahtuu Kansainvälisen valuuttarahaston valvoman tulevan ohjelman yhteydessä, jota entinen Jugoslavian tasavalta Makedonia toteuttaa. Komission yksiköt valvovat toimintaa edunsaajamaan viranomaisten kanssa sovittavan makrotalouden ja rakennepolitiikan tunnuslukuihin perustuvan menetelmän avulla. Ne ovat myös tiiviissä yhteydessä Kansainväliseen valuuttarahastoon ja Maailmanpankkiin ja käyttävät niiden tekemiä arvioita entisen Jugoslavian tasavallan Makedonian uudistuksissa saavutetusta edistyksestä. Ehdotuksessa neuvoston päätökseksi määrätään Euroopan parlamentille ja neuvostolle annettavasta vuosikertomuksesta, johon sisältyy arvio tämän toimenpiteen toteuttamisesta. 10. Hallintomenot Toimenpide on luonteeltaan poikkeuksellinen eikä lisää henkilöstötarvetta komissiossa.